Kgosi Mosweu o rotloetsa morafe go somarela ngwao
Kgosi Mogotsi Mosweu o gakolotse banni ba motse wa motshegaletau go somarela ngwao ya Setswana ka e le konokono ya ditso tsa lefatshe leno. O buile se fa a ne a amogela morafe wa gagwe kwa kgotleng ka letsatsi la go ipelela dingwaga tse di masome a matlhano lefatshe leno le ntse le ipusa. Kgosi Mosweu o ne a re go apara marokgwe ga bomme mo kgotleng ke nngwe ya tseo tse di nyeletsang ngwao. Kgosi o nea rotloetsa morafe wa Bapedi go nna sekao mo baneng ba bone mme ka jalo ba kgone ba jwale ngwao mo dikokomaneng tsa bone. E ntse e le kwa moletlong oo wa boipuso, moeng wa tlotla rre Russel Clark gotswa mo kgaolong ya Legare, o boletse fa Batswana e le tshaba ee tshwaraganeng thata, selo sea boletseng fa se lebagane go ipelelwa mo nakong e ya boipuso. O kgothaditse morafe go tshwara ka thata go netefatsa gore kgaolo ya bone e nne le ditlhabololo. Rre Clark o boletse fa mowa wa go kopakopana o simologile mo Motshegaletau ka jaana go na le banni ba letso la Sesarwa, Bapedi, Bakgalagadi, le Basweu.  O kgothaditse banni gore ba seka ba latlha mowa wa boipelego le go thusana.